P6_TA(2007)0055

Dialog mellem den kinesiske regering og Dalai Lamas udsendinge

Europa-Parlamentets beslutning om dialogen mellem den kinesiske regering og Dalai Lamas udsendinge

Europa-Parlamentet,

- der henviser til sin beslutning af 26. oktober 2006 om Tibet [1],

- der henviser til sin beslutning af 7. september 2006 om forbindelserne mellem EU og Kina [2],

- der henviser til formandskabets erklæring af 22. februar 2006 om, at Den Europæiske Union kraftigt støtter dialogen mellem den kinesiske regering og Dalai Lamas udsendinge og håber, at begge parter vil være villige til i god tro at behandle vigtige spørgsmål for at nå frem til pragmatiske løsninger, der kan bidrage til en fredelig og varig ordning for Tibet, som begge parter kan tilslutte sig,

- der henviser til, at næstformand i Kommissionen Günter Verheugen den 15. december 2005 på vegne af kommissæren for eksterne forbindelser, Benita Ferrero-Waldner, udtalte, at Kommissionen håber, at der snart vil blive fundet en løsning på Tibet-spørgsmålet, som er forenelig med kinesisk suverænitet og respekterer den tibetanske befolkning, og at det eneste middel til at nå dette slutmål er en fredelig proces baseret på en åben og direkte dialog, der ikke er underkastet forhåndsbetingelser,

- der henviser til de foregående fem runder i den dialog mellem Folkerepublikken Kinas regering og Hans Hellighed Dalai Lamas udsendinge, der iværksattes i september 2002,

- der henviser til forretningsordenens artikel 115, stk. 5,

A. der glæder sig over Folkerepublikken Kinas og Hans Hellighed Dalai Lamas engagement i at finde en løsning på Tibet-spørgsmålet gennem dialog,

B. der henviser til, at der hersker uenighed om vigtige spørgsmål, og navnlig til, at det ikke er lykkedes de to parter at nå frem til en fælles forståelse af det historiske forhold mellem Tibet og Kina,

C. der henviser til, at Folkerepublikken Kinas regering nærer bekymringer for Kinas enhed og stabilitet, og til at Den Europæiske Union tilslutter sig en "ét Kina"-politik,

D. der henviser til Dalai Lamas konsekvente udtalelser om, at han ikke søger uafhængighed, men et reelt decentralt selvstyre for Tibet,

E. der på ny bekræfter, at det tibetanske folks fælles etniske, sproglige, religiøse og kulturelle identitet skal respekteres, og at dets forhåbninger om et fælles administrativt system skal opmuntres,

F. der henviser til, at forhandlingerne om en ny partnerskabs- og samarbejdsrammeaftale mellem EU og Kina officielt indledtes den 17. januar 2007 i Beijing,

G. der henviser til, at Dalai Lama har udtrykt ønske om at foretage en pilgrimsrejse til Kina, og at det tibetanske eksilparlament har anmodet om et møde mellem den kinesiske præsident og Hans Hellighed Dalai Lama, hvilket ville skabe tillid hos det tibetanske og det kinesiske folk samt hos det internationale samfund,

1. opfordrer indtrængende Folkerepublikken Kinas regering og Dalai Lama til uanset deres uenighed om visse vigtige spørgsmål at genoptage og fortsætte deres dialog uden forhåndsbetingelser og på fremadskuende vis, således at der åbnes mulighed for at nå frem til pragmatiske løsninger, som respekterer Kinas territoriale integritet og opfylder det tibetanske folks forhåbninger;

2. glæder sig over den lovgivning, som Folkerepublikken Kinas regering har vedtaget om regional etnisk autonomi, men er bekymret over, at mange af disse love indeholder betingelser, der hæmmer eller undergraver deres gennemførelse;

3. opfordrer Rådet, Kommissionen og medlemsstaterne til aktivt at støtte styrkelsen af dialogen og til, i tilfælde af manglende konkrete resultater med hensyn til vigtige spørgsmål og i samråd med begge parter, at tage stilling til, hvilken yderligere rolle Den Europæiske Union kunne spille for at fremme en forhandlingsløsning for Tibet, herunder gennem udnævnelse af en særlig EU-repræsentant for Tibet;

4. opfordrer Rådets højtstående repræsentant for den fælles udenrigs- og sikkerhedspolitik/generalsekretær til i sin årlige rapport om FUSP til Parlamentet at medtage oplysninger om udviklingen i dialogen mellem Folkerepublikken Kinas regering og Hans Hellighed Dalai Lamas udsendinge i 2007 og i årene fremover;

5. opfordrer Kommissionen til under forhandlingerne om den nye partnerskabs- og samarbejdsrammeaftale mellem EU og Kina at rejse spørgsmålet om Tibet og genoptagelsen af drøftelser mellem de to parter og til at aflægge beretning til Parlamentet om udviklingen i dialogen mellem Folkerepublikken Kinas regering og Hans Hellighed Dalai Lamas udsendinge i 2007 og i årene fremover;

6. opfordrer Rådets formandskab til at vedtage en erklæring indeholdende retningslinjer for, hvorledes EU kan fremme udviklingen hen imod en fredelig forhandlingsløsning for Tibet;

7. opfordrer Kommissionen, Rådet og medlemsstaternes regeringer til at samarbejde med USA og andre tredjelande i bestræbelserne på at fremme dialogen mellem Folkerepublikken Kinas regering og Dalai Lama;

8. pålægger sin formand at sende denne beslutning til Rådet, Kommissionen, medlemsstaternes regeringer og parlamenter, Folkerepublikken Kinas præsident, regering og parlament og Hans Hellighed Dalai Lama.

[1] "Vedtagne tekster", P6_TA(2006)0465.

[2] EUT C 305 E af 14.12.2006, s. 219.

--------------------------------------------------